Die Queen's House is 'n voormalige koninklike woning wat tussen 1614 en 1617 gebou is in Greenwich, wat toe 'n paar kilometer met die Teems-rivier langs van Londen was en nou 'n stadsdistrik is. Dit is ontwerp deur Inigo Jones, vir wie dit 'n belangrike eerste kommissie was, vir Anna van Denemarke, die koningin van Jakobus I. Jones het dit omstreeks 1635 verander vir Henrietta Maria van Frankryk, die koningin van Karel I.
2 Die Greenwich-hospitaal
Die Queen's House is gebou as 'n uitbreiding van die Greenwich-paleis, wat later deur koning Hendrik VII herontwikkel is as die Paleis van Placentia. Dit is gebruik deur die koningin en haar binnekring. Binne sewe jaar nadat die veranderings vir Henrietta Maria aangebring is, het die hoflewe egter verdwyn met die begin van die Engelse Burgeroorlog in 1642. Van die binnekant van die oorspronklike huis het net drie plafonne en 'n paar muurversierings oorgebly.
Die Greenwich-hospitaal[wysig | wysig bron]
Hoewel die huis nog in 'n amptelike hoedanigheid gebruik is, is die hoofpaleis van die 1660's tot die 1690's mettertyd gesloop en vervang deur die Greenwich-hospitaal (amptelik die Koninklike Hospitaal vir Seemanne) wat van 1696 tot 1751 gebou is volgens 'n meesterplan van sir Christopher Wren. Dit word nou die Ou Koninklike Vlootkollege genoem, na aanleiding van sy latere gebruik van 1873 tot 1998. Koningin Maria II het gelas dat die Queen's House sy uitsig op die rivier behou (wat verkry is ná die sloping van die hoofpaleis). Wren het toe 'n gebou ontwerp met twee ooreenstemmende dele en 'n oop stuk tussenin wat net so breed soos die huis is. Die geheel is 'n indrukwekkende argitektoniese ensemble wat strek van die Teems-rivier tot by Greenwich-park en het daartoe gelei dat dit in 1997 'n Unesco-wêrelderfenisgebied geword het.